text: Eg vil sleppa aftur til Føroyar at spæla
text: #000004
text: Jesper Binzer kemur til Føroyar á Planet Awards at handa eina av planetunum. Hetta er aðru ferð, at Jesper er í Føroyum, fyrru ferð var, tá hann við bólki sínum D.A.D. í 1999 spældi konsert í Høllini á Hálsi.
text: #000005
text: Enn eitt stórt navn úr tónleikaídnaðinum hevur boðað frá, at hann kemur til Føroyar í sambandi við Planet Awards 28. januar á Hotel Føroyum. Talan er um Jesper Binzer, sangara í einum av størstu donsku rokkbólkunum seinastu 20 árini D.A.D. Vit hava prátað við henda fryntliga rokksangara, um konsertina á Hálsi í 1999, um D.A.D. um fortíð, nútíð og framtíð.
text: #000007
text: Teir fýra Jesper Binzer, Jakob Binzer, Stig Pedersen og Peter Lundholm Jensen, sum stovnaðu Disney Land After Dark, myndaðu bólkin frá 1984-1998, tá trummuleikarin Peter ikki tímdi longur og fór burtur úr bólkinum. Hetta var eitt stórt umskifti, og túrurin til Føroyar var mitt í rokinum við at fáa ein nýggjan lim skoraðan inn í hesa gomlu eindina.
text: #000009
text: “Hetta var okkara fyrsta konsert við nýggja trummuleikaranum Laust Sonne, og tí vóru vit øgiliga strongdir. Vit eru ein bólkur, hvørs styrki í stóran mun liggur í tøttu bondunum ímillum limirnar, ið millum annað koma av, at vit alla tíðina hava verið teir somu liminirnir í bólkinum”, sigur Jesper. Hann greiðir frá, at talan var um eina stutta konsertferð við trimum konsertum, konsertini í Føroyum, eini konsert í Wachen í Týsklandi á einum tungmálmsfestivali og á konsert á Skanderborg festivalinum. Konsertirnar vóru mitt í framleiðsluni av fløguni Everything Glows. Tí vóru løg av hesari fløgu roynd live í Føroyum fyrstu ferð.
text: #000010
text: Jesper sigur, at hann minnist ikki so væl sjálva konsertina. Men Ítróttarhøllina á Hálsi minnist hann. Hann minnist serliga backstage økið, ið var kaffistovan við plastikkurtapottum og øllum tí, ið hoyrir til eina kaffistovu í eini Ítróttarhøll.
text: #000011
text: Hann sigur, at hann heldur ikki vil leggja skjól á, at D.A..D vil sleppa til Føroyar aftur at spæla. Teir hava verið í sambandi við ein av føroysku festivalunum, og hann vónar, at hansara ferð til Føroyar, kann vera við til, at fáa okkurt at spyrjast burtur úr hesi avtalu.
text: #000013
text: “Vit fara á eina langa konsertferð í summar og spæla millum annað á nógvum donskum festivalum, so stuttligt hevði verið, um ein føroyskur festivalur hevði passað inn í skránna”, sigur Jesper.
text: #000014
text: Bara sláa hart á trummurnar
  Konsertin í 1999 hjá D.A.D. í Føroyum var merkt av, at nýggjur trummuleikari var komin í bólkin, samanspæli var ikki líka gott sum áður, og slettis ikki líka gott, sum tað er vorðið síðan hetta. Jesper greiður frá: “Tað at fáa Laust inn í bólkin var ein orkuinnspræning. Hann er so øgiliga musikalskur – Eg vildi næstan sagt, at hann er tann fyrsti ordiligi tónleikarin, vit hava havt í bólkinum. Hetta hevur ávirkað okkum nógv sum bólk. Fyrst og fremst eru kórini blivin nógv betri, tað er trummuspæli eisini. Men hann gevur eisini nógv í lagskrivingini og ger, at nógv ting bara eru í lagi. Hetta gevur okkum eitt nógv størri tónlistarligt frælsi, til at gera akkurát tað, sum vit hava hug til at gera. Men umframt at vit hava lært nógv av Laust, so hevur hann eisini lært okkurt av okkum. T.d. at onkuntíð skal hann bara sláa hart á trummurnar, heldur enn at hugsa, um tað svingar ella ikki.
text: #000015
text: D.A.D. hava líka frá fyrstu útgávunum flutt seg tónlistarliga á hvørjari útgávu. Bólkurin hevur megnað at fylgt við tíðini og hevur givið sítt boð uppá nútíðarrokk øll árini, tó við einum sterkum D.A.D. samleika. Jesper sigur, at hetta er rættiliga tilvitað, men eisini viðføtt. Teir hava alla tíðina havt hug at fylgja við. Hann sigur, at hann hevur alla virðing fyri bólkum, ið spæla sín tónleik og halda seg til hann. Men hjá D.A.D. hava teir øll árini kent seg, sum um teir vóru partar av tónleikapallinum, og tí hevur tað verið nátúrligt at flyta seg við honum: “Tú kanst ikki noyða teg sjálvan at verða nýskapandi, antin ert tú tað ella ikki. Vit royna at hyggja innan í okkum sjálvar og finna tónleikin í okkum. Tað kann gerast pínligt, men okkara størstu successir eru komnar, tá vit hava flutt okkum longst. Tildømis tá vit gjørdu No Fuel Left For The Pilgrims. Men tað liggur altíð eitt trýst frá áskoðarunum til at halda fram í somu rillu, men tað vilja vit ikki.
text: #000016
text: Hetta er ikki bara handverk, men kemur nokkso nógv innanífrá tí hendir broytingin í tónleikinum rættiliga nógv av sær sjálvum. Eg haldi ikki, at tað er møguligt at seta seg niður og siga, at nú fari eg at skriva eitt sovorðið lag, tað ber ikki til.
text: #000018
text: Heilt frá byrjanini hevur D.A.D. verið kendur, sum ein tann besti danski konsertbólkurin, við stórum og ógvisligum pallframførslum er altíð talan um stórslignar konsertir. Tvær av konsertunum í fjør tann á Roskilde Festivalinum og tann í KB-Høllini vóru tiknar upp bæði í ljóð og myndum. Í løtuni situr bólkurin og ger upptøkurnar klárar til tí fyrstu D.A.D. DVD’ina Scare Yourself Live. Talan er um næstan tríggjar tímar av tónleiki, umframt ymiskt eykatilfar. T.d. upptøkur frá degnum tá D.A.D. vórðu heiðraðir við serligu heiðurslønini á Nordic Music Awards í Keypmannahavn og síðan fóru við flogfari til Århus, har teir fóru beint á pallin til eina útselda konsert.
text: #000019
text: Jesper greiður frá, at bólkurin sjálvur framleiðir DVD’ina. Hetta er sera hart, men eisini spennandi arbeiði. Men nú, teir hava sitið fleiri vikur í framleiðsluhølunum við nøsini niðrið í einum ljóðblandingarpulti, er tað frálíkt at sleppa burtur úr hesum og fara til Føroyar saman við konuni, sigur Jesper, sum gleðir seg.
text: #000020
text: Fyri eini viku síðan var avdúka, at ein onnur av størstu donsku rokkstjørnunum Simon Kvamm kemur til Føroyar fyri at luttaka á Planet Awards.
text: #000021